Toyota og Waymo går sammen om selvkørende biler

To af verdens største spillere inden for biler og teknologi slår nu pjalterne sammen. Toyota og Waymo har annonceret et nyt samarbejde, der skal sætte skub i udviklingen af selvkørende biler – med et særligt fokus på øget trafiksikkerhed.

Toyota er kendt som verdens største bilproducent, mens Waymo – tidligere en del af Googles selvkørende bilprojekt – i dag er blandt frontløberne inden for autonome køretøjer. Virksomhederne håber, at deres fælles indsats kan bringe teknologien ud til flere og gøre fremtidens biltrafik både tryggere og mere effektiv.

Fra teori til praksis

Waymo har allerede stor erfaring med førerløse biler. Selskabet driver blandt andet Waymo One – en taxatjeneste med selvkørende biler, der allerede ruller rundt i storbyer som Phoenix, San Francisco, Los Angeles og Austin. Ifølge selskabet selv har tjenesten over en kvart million ugentlige ture bag sig, og selskabet hævder, at interne data peger på, at bilerne er involveret i langt færre ulykker end biler med mennesker bag rattet.

Toyota ser det nye samarbejde som en naturlig forlængelse af deres egne ambitioner om at gøre trafikken mere sikker. Bilproducenten har i årevis arbejdet med avancerede assistentsystemer, blandt andet via sikkerhedspakken Toyota Safety Sense, som i dag er standard i alle nye modeller herhjemme.

Fælles mål om sikkerhed

Hos Toyota lægger ledelsen ikke skjul på, at samarbejdet med Waymo handler om at tage næste skridt i udviklingen.

– Toyota arbejder på at realisere et samfund uden trafikulykker og at sikre mobilitet for alle. Vi deler et fælles mål og vision med Waymo om at fremme sikkerheden gennem selvkørende teknologier, og vi er overbeviste om, at dette samarbejde kan bidrage til, at flere mennesker i verden får gavn af det, siger Hiroki Nakajima, bestyrelsesmedlem og vicedirektør hos Toyota Motor Corporation.

Også hos Waymo er der store forventninger til samarbejdet.

– Waymos mission er at blive verdens mest betroede chauffør. Det kræver globale partnere som Toyota, der deler vores målsætning om at forbedre trafiksikkerheden og udbrede mobilitet. Vi ser frem til det strategiske partnerskab med Toyota, integrere deres køretøjer i vores flåde og sprede magien ved Waymos selvkørende teknologier til Toyotas kunder, siger Tekedra Mawakana, assisterende administrerende direktør hos Waymo.

Mere avancerede førerassistentsystemer

På den korte bane vil de fleste forbrugere næppe mærke den store forskel. Selv om selvkørende biler rykker tættere på, er teknologien stadig under udvikling – både teknisk og lovgivningsmæssigt. Men partnerskabet kan accelerere udbredelsen, især i takt med at flere byer og lande åbner op for at teste eller godkende autonome køretøjer.

For Toyota kan det på sigt betyde, at deres biler får endnu mere avancerede førerassistentsystemer, ligesom det åbner for, at mærkets biler indgår i Waymos selvkørende flåder rundt om i verden.

For Waymo er samarbejdet en mulighed for at brede deres teknologi ud til en større kundebase og integrere den i køretøjer fra en af verdens største bilproducenter.

Selvkørende biler er stadig omgivet af både hype og skepsis, men når to så tunge aktører slår sig sammen, er det et klart signal om, at udviklingen fortsætter – og at visionen om biler, der både kører og passer på os, rykker tættere på.

Toyota og Waymo går sammen om selvkørende biler